Med et nyt forslag markerer SF, at afgifter på flybilletter kommer til at fylde under de kommende finanslovsforhandlinger. SF foreslår en afgift på 100 kroner ved rejser inden for Europa, 300 kroner på mellemlange rejser og 700 kroner på lange rejser. Det forslag bliver modtaget med forbehold fra direktør i Aalborg Lufthavn, Niels Hemmingsen. - Afgifter forhøjer bare prisen bredt set, og det er måske ikke lige tidspunktet for luftfart generelt, siger han. - Afgifter vil modarbejde Lufthavnsdirektøren adresserer det pres, restriktionerne under corona-pandemien har sat på luftfartsindustrien. - For mig er det vigtigste, at vi får trafikken tilbage til før corona-tid. Luftfart var det første, der blev ramt af corona-pandemien, og er også det sidste, der kommer tilbage, siger Niels Hemmingsen. - Afgifterne vil formentlig ikke gøre det nemmere. Reaktionerne på forslaget fra de nordjyske flyrejsende var i dag blandede. - Det synes jeg ikke om, så bliver det for dyrt. Selvfølgelig er det godt for klimaet, men det er ikke godt for en pensionists pengepung, siger pensionist Ann Marie Enevoldsen, der var på vej hjem fra at have besøgt sin søn i København. - Jeg synes måske flybilletterne er blevet for billlige i forhold til, hvor meget det sviner, så jeg synes ikke, det er mange penge, siger Birgitte Jensen, der arbejder som underviser. Er blevet foreslået flere gange Det er langt fra første gang, flyafgifter er oppe at vende som en varm politisk kartoffel. De senere år har både SF, Enhedslisten og Radikale Venstre talt for flyafgifter, og så sent som i sidste uge præsenterede Radikale Venstre et forslag om en klimaafgift på flybilletter i 2023. Regeringen er dog ikke på nuværende tidspunkt parat til at følge op på støttepartiernes krav om en flyafgift. Men ingen forslag afvises på forhånd, siger klimaordfører Anne Paulin (S). I Aalborg Lufthavn ser Niels Hemmingsen tiden an. - Jeg ser det som en del af de forhandlinger, der kører lige nu, og afventer, hvad det endelige resultat bliver, slutter han.

Referat:
SF øger presset på regeringen for at indføre klimaafgifter på flybilletter. Men i kølvandet på corona-pandemien er det en dårlig idé, mener Aalborg Lufthavns direktør.